XXXVII.  Ecclesiae S. Waldetrudis Montensis protectionem suscipit bonaque ac privilegia confirmat.   (Laterani, Febr. 18.) [MIRAEUS,  Opp. diplom.,  III, 350.]
Author: Lucius III
Date:  [Quesne]

LUCIUS episcopus, servus servorum Dei, dilectis in Christo filiabus ELISABETH priorissae S. Waldetrudis, ejusque sororibus, tam praesentibus quam futuris, canonicam vitam professis in perpetuum.

Prudentibus virginibus, quae sub habitu religionis accensis lampadibus per opera sanctitatis jugiter se praeparant ire obviam Sponso , sedes apostolica debet praesidium impertiri, ne forte cujuslibet temeritatis incursus, aut eas a proposito revocet, aut robur sacrae religionis infringat. Eapropter, dilectae in Christo filiae, vestris justis postulationibus clementer annuimus, et ecclesiam S. Waldetrudis, in qua divino mancipatae estis obsequio, sub B. Petri et nostra protectione suscipimus. Imprimis siquidem statuentes ut ordo canonicus, qui secundum Deum, et B. Augustini Regulam in eodem loco institutus esse dignoscitur, perpetuis ibidem temporibus inviolabiliter observetur. Praeterea, quascunque possessiones, quaecunque bona eadem ecclesiae impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis praestante Domino, poterit adipisci, firmo vobis et illis quae vobis successerint illibata permaneant. In quibus haec propriis duximus exprimenda vocabulis: locum in primis in quo praefata ecclesia sita est, cum omnibus pertinentiis; quaecunque apud villam de Nimy in terris, pratis, aquis, domibus, molendinisve hahere noscimini; altare de Comis cum pertinentiis suis, quod vobis dedit Lictardus, Cameracensis episcopus, et quidquid in eadem villa possidetis; altare de Framerico cum appenditiis suis, de dono Alberti quondam Cameracensis episcopi et quidquid in eadem villa possidetis; altare de Mazca de dono Nicolai quondam Cameracensis episcopi; altare de Castres cum pertinentiis, quod vobis dedit Burchardus, quondam Cameracensis episcopus, et quidquid in eadem villa habere noscimini; altare de Braniavillotica cum pertinentiis suis, quod dedit vobis Lietbertus, quondam Cameracensis episcopus, et quidquid in ea villa habere noscimini; villam de Kevy, villam de Kuasrignon, villam de Hal, villam de Herentael, villam de Honestade, villam de Gemapia, servos et ancillas ecclesiae nostrae addictos; censum etiam quem vobis debet ecclesia de Guilenghiem, decem scilicet solidorum Valecenensis monetae; censum quem vobis debet monasterium de Liechies, quinque solidorum monetae Namurcensis. Antiquas et rationabiles consuetudines ecclesiae vestrae hactenus observatas, perpetuis decernimus temporibus inviolabiliter observari. Sane novalium vestrorum, quae propriis manibus aut sumptibus colitis, seu de nutrimentis animalium vestrorum, nullus a vobis decimas exigere, vel extorquere praesumat. Liceat vobis personas e saeculo fugientes liberas et absolutas ad conversionem recipere, et eas absque contradictione qualibet retinere. Cum autem generale interdictum terrae fuerit, fas sit vobis, clausis januis, non pulsatis campanis, exclusis excommunicatis et interdictis, submissa voce, officia divina celebrare. Prohibemus insuper ne quis in vos, vel in ecclesiam vestram excommunicationis, suspensionis, vel interdicti sententiam absque manifesta et rationabili causa audeat promulgare. Sepulturam praeterea ipsius loci liberam esse decernimus, ut eorum devotioni et extremae voluntati qui se ibi sepeliri deliberaverint, nullus obsistat, nisi forte excommunicati vel interdicti fuerint, salva tamen justitia illarum ecclesiarum a quibus corpora mortuorum assumuntur. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, aut ablatas retinere, seu quibuslibet vexationibus fatigare, sed omnia integra conserventur eorum pro quorum gubernatione aut sustentatione concessa sunt usibus omnimodis profutura; salva apostolicae sedis auctoritate et diaecesani episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam, etc. Ego Lucius, Catholicae Ecclesiae episcopus Ego Theodinus, Portuensis et S. Rufinae cardinalis episcopus. Ego Petrus Tusculanensis. Ego Paulus, Praenestinus episcopus, etc. Datum Laterani per manum Alberti, S. R. E. presbyteri cardinalis cancellarii, XII Kalendas Martii, indictione XV, Incarn. Dom. 1181, pontificatus vero domini Lucii papae nostri anno primo

Notes: (Matth. XXV) (quod absit!)